קיני (עם)

הקיני או חבר הקיני הוא עם או חֶבֶר (סוג של חלוקה שבטית, שהיתה נהוגה גם בקרב האמורים) המוזכר בתנ"ך.

הקיני מוזכר כאחד מעשרת העמים שארצם הובטחה לאברהם בברית בין הבתרים. הקיני מתואר במקרא כבעל קשרים טובים עם ישראל מחד ועם אויביו מאידך.

הקיני הוא שבט קדום נודד מעמי כנען. השם קיני נגזר במסורת מהשם קין, ועל פי פרשנויות המקרא הוא קרוי כך על שם קין בנו של אדם הראשון.
הקינים היו קרובים למדיינים: על יתרו נאמר שהיה כהן מדיין ומשפחתו נקראת גם 'קיני'. על פי המקרא התפשטו הקינים באזורי שבתם של העמים והשבטים: מדיין, אדום ועמלק, בסיני, בנגב ואף באזור עמק יזרעאל. עיסוקם כשבט היה בייצור נחושת ועיבודה.

בימי השופטים מוזכרת במקרא יעל אשת חבר הקיני שהרגה את סיסרא כאשר נלחם בישראל. מאוחר יותר, בעת מלחמת שאול המלך באגג מלך עמלק, שהעיר המרכזית שלו חנתה באותה העת באזור צפון הנגב, שלח שאול שליחים לקיני, מתוך דאגה לשלומם כהכרת הטוב על עזרת חובב אביהם לעם ישראל בעת נדודיו במדבר, להזהירם ולבקשם לעזוב את מקומם שבתוככי שטחו של עמלק על מנת למנוע את היפגעותם בשגגה תוך כדי הלחימה.

ראו גם
 יעבץ (אתר מקראי)
 ההשערה המדיינית-קינית

קישורים חיצוניים

הערות שוליים

עמי כנען
עמים הנזכרים בתנ"ך